b'\n_START_ARTICLE_\nKhanat de Khelat\n_START_PARAGRAPH_\nEl Khanat de Kalat, Kelat o Khelat fou un estat tributari protegit al Balutxistan (avui a Pakistan), dins l\'ag\xc3\xa8ncia del Balutxistan, amb una superf\xc3\xadcie de 185.426\xc2\xa0km\xc2\xb2, que ocupava el centre i sud-oest de la prov\xc3\xadncia brit\xc3\xa0nica del Balutxistan excepte el territori del khanat de Las Bela, molt m\xc3\xa9s petit.\n_START_SECTION_\nBandera\n_START_PARAGRAPH_\nLa bandera era dividida en horitzontal verd sobre vermell amb una mitja lluna allargada i de poca altura amb les puntes amunt i una estrella, tot blanc, i dins escrits ar\xc3\xa0bics en negre. La bandera del khan portava a m\xc3\xa9s dues espases t\xc3\xadpiques, una a cada costat, en posici\xc3\xb3 vertical i amb el puny a la part superior, i a la punta de cadascuna una mena de flor o borla, tot amb inscripcions. Segons John Mc Meekin a "Arms & flags of the Indian Princely States" (1990) la primera correspon al model anterior a 1680 i la segona a la bandera moderna (1680-1948), per\xc3\xb2 per l\'\xc3\xbas modern d\'aquestes banderes sembla que la primera seria la bandera de l\'estat i la segona del khan.\n_START_SECTION_\nHist\xc3\xb2ria\n_START_PARAGRAPH_\nLa seva hist\xc3\xb2ria \xc3\xa9s en gran part la del Balutxistan. Fou possessi\xc3\xb3 dels rages de Sind, del califat abb\xc3\xa0ssida, de la dinastia d\'emirs Hibari (vers 850-1005), dels gazn\xc3\xa8vides al comen\xc3\xa7ar el segle\xc2\xa0XI, despr\xc3\xa9s dels g\xc3\xbarides al segle\xc2\xa0XII, Muhammad de Khwarizm (1219-1223) i els mongols (1223-1225), passant a Iltutmish de Delhi per retornar aviat a Sind amb els sumres (fins al 1336), samnes (fins vers 1470) i arghuns (fins a 1528) passant llavors a l\'Imperi Mogol per obra de Baber, per\xc3\xb2 retornant a aquesta nissaga durant el regnat de Sher Shah Suri i la seva dinastia (1540-1556), nissaga que va seguir governant fins al 1591, segurament sota vassallatge de la P\xc3\xa8rsia saf\xc3\xa0vida. Entre 1591 i 1595 Akbar el Gran va conquerir el territori. Vers 1600 les terres altes pertanyien al cercle (sarkar) de Kandahar, i Kachhi era part del sarkar de Bhakkar, a la suba (prov\xc3\xadncia) de Multan, mentre el Makran era independent sota els maliks Buledais i Gichkis. Els ahmadzai van sorgir al segle\xc2\xa0XV i van arribar al m\xc3\xa0xim de poder al segle\xc2\xa0XVIII per\xc3\xb2 sempre subjectes a la sobirania imperial o sobir\xc3\xa0nia persa despr\xc3\xa9s del 1638._NEWLINE_La tradici\xc3\xb3 m\xc3\xa9s estesa diu que un raja hind\xc3\xba de nom Siwa va cridar als brahui contra els saquejadors procedents del Sind. Els brahui dirigits per Kambar van fer la seva feina per\xc3\xb2 llavors es van donar compte que eren m\xc3\xa9s poderosos que el sobir\xc3\xa0 hind\xc3\xba i el van enderrocar i Kambar es va proclamar sobir\xc3\xa0 amb t\xc3\xadtol de wali khan (1638) sota nominal sobirania persa, i fou l\'origen del clan Kambarani. El tercer successor de Kambar fou Samander Khan (1695-1714) que aprofitant la descomposici\xc3\xb3 del poder a P\xc3\xa8rsia fou virtualment independent. El va succeir (1714) Mir Abdulla Khan que va conquerir el Kachh Gandava o Kacchi (incloent la capital Gandava) que estava en mans de diversos petits sobirans. Mir Abdullah Khan va estendre els seus dominis cap a l\'oest, dominant el Makran, i al sud, fins a la mar; va morir (1734) en lluita contra els governants kalhora de Sind i el va succeir el seu fill Haji Muhammad Khan o Mohabat Khan (1734-1739), llicenci\xc3\xb3s i opressiu que fou assassinat pel seu germ\xc3\xa0 Husayn Nasir Khan. Nasir tenia el suport de Nadir Shah (que en general va afavorir als khans brahuis) que en aquell moment estava acampat a Kandahar, que li va donar el t\xc3\xadtol de begler begi khan, i li va cedir terres al Sind confiscades als kalhores._NEWLINE_Despr\xc3\xa9s del 1747 Ahmad Shah Durrani va establir la seva autoritat sobre Makran i el khan dels brahui, Nasir Khan, el va recon\xc3\xa8ixer com a sobir\xc3\xa0 (despr\xc3\xa9s del 1749). Nasir va dominar llavors el khanat de Las Bela incloent Karachi i va organitzar als brahois en dos grups, els sarawan i els jhalawan o jahlawan. Va esdevenir tant poder\xc3\xb3s que es va revoltar contra Ahmad Shah Durrani per\xc3\xb2 aquest va enviar un ex\xc3\xa8rcit; el khan el va derrotar i llavors el mateix sobir\xc3\xa0 afgan\xc3\xa8s va marxar amb un nou ex\xc3\xa8rcit i el va derrotar el 1758 i el va assetjar a Kalat (ciutat); la pau fou acordada amb condicions per les quals Nasir quedava obligat a enviar contingents a l\'emir d\'Afganistan si aquest li demanava, per\xc3\xb2 podia mantenir la seva independ\xc3\xa8ncia. El rei afgan\xc3\xa8s es casaria amb una cosina del khan. En anys seg\xc3\xbcents Nasir va enviar diverses vegades suport al sobir\xc3\xa0 afgan\xc3\xa8s que en premi li va cedir diversos districtes a perpetu\xc3\xaftat. Va sufocar una revolta del seu cos\xc3\xad Bahram Khan._NEWLINE_Nasir va morir ja vell el juny de 1795 deixant tres fill i cinc filles, i el va succeir el seu fill Mahmud Khan, de 14 anys, amb bons sentiments i indolent, que aviat va perdre el Makran, mentre els balutxis s\'apoderaven de Karachi. Va morir el 1821 i el va succeir el seu fill Muhammad Mihrab Khan. Va intervenir en les q\xc3\xbcestions afganeses i per causa dels actes del seu wazir Muhammad Husain (actes del que fou acusat el khan) va entrar en conflicte amb els brit\xc3\xa0nics que van enviar una expedici\xc3\xb3 dirigida pel general Wiltshire que va creuar el pas de Bolan, va conquerir Kalat per assalt, i Mihrab Khan va morir en la lluita (13 de novembre de 1839); es van fer 2000 presoners i 400 defensors van morir; va pujar al tron Shah Nawaz Khan, un menor, sota control del wazir. Al cap d\'un any els brit\xc3\xa0nics (general Nott) van ocupar per segona vegada Kalat i el 1841 van recon\xc3\xa8ixer com a khan al fill de Mihrab, Husayn Nasir Khan II sota un tractat signat pel major Outram pels brit\xc3\xa0nics i Nasir II per Kelat._NEWLINE_Nasir Khan II el 1854 va signar un nou tractat reconeixent la sobirania brit\xc3\xa0nica, amb el general John Jacob pol\xc3\xadtic superintendent i comandant de la frontera del Sind, que va entrar en vigor el 14 de maig de 1854; aquest tractat anul\xc2\xb7lava el de 1841 i posava l\'estat sota virtual protectorat brit\xc3\xa0nic no podent entrar en relacions amb altres estats sense consentiment; tropes brit\xc3\xa0niques podrien estacionar al khanat; el khan prohibiria als seus s\xc3\xbabdits fer actes contra els brit\xc3\xa0nics; els comerciants podrien actuar lliurement pagant nom\xc3\xa9s les taxes establertes per tractat; el khan rebia un subsidi anual de 50.000 r\xc3\xbapies._NEWLINE_A la mort de Nasir Khan II el 1857 el va succeir el seu germ\xc3\xa0 Muhammad Khodadad Khan (de 17 anys). El major Henry Green fou nomenat agent pol\xc3\xadtic. Van esclatar diverses revoltes locals, i en abs\xc3\xa8ncia del resident Khodadad Khan fou enderrocat el 1863. El seu cos\xc3\xad Shirdil Khan (1863-1864) va pujar al tron amb suport dels caps, per\xc3\xb2 Khodadad Khan va poder fugir a territori brit\xc3\xa0nic; al cap d\'un any el nou khan fou assassinat al pas de Gandava i Khodabad va recuperar el poder per elecci\xc3\xb3 dels caps que havien canviat de b\xc3\xa0ndol (1864-1893); les revoltes per\xc3\xb2 no es van aturar fins despr\xc3\xa9s del 1876 quan el capit\xc3\xa0 Sanderman fou enviat a Kelat (abril de 1876), va arranjar disputes entre el khan i els principals feudataris, i va obtenir l\'ampliaci\xc3\xb3 del tractat de 1854 (8 de desembre de 1876) que situava Kalat com a protectorat brit\xc3\xa0nic; una guarnici\xc3\xb3 brit\xc3\xa0nica es va instal\xc2\xb7lar a Quetta; despr\xc3\xa9s es va construir una l\xc3\xadnia f\xc3\xa8rria (1880) i el pa\xc3\xads va quedar finalment pacificat. El khan va assistir a Delhi a la proclamaci\xc3\xb3 de la reina Vict\xc3\xb2ria com emperadriu de l\'\xc3\x8dndia._NEWLINE_La frontera amb P\xc3\xa8rsia delimitada el 1872 fou revisada el 1895/1896. Els darrers khans foren Mahmud Khan II (1893-1931), Mohammad Azam Jan (1931-1933) i Ahmad Yar Khan (1933-1955). La prov\xc3\xadncia de Balutxistan fou creada el 1877 i abra\xc3\xa7ava Jhalawan, Sarawan, Khelat, Makran, Lus, Kachh-Gandava (Kachhi), i Kohistan._NEWLINE_El 31 de mar\xc3\xa7 de 1948 Kalat fou integrada al Pakistan per for\xc3\xa7a. Els pakistanesos van entrar a Kalat el 15 d\'abril de 1948. Abdul Karim Baloch, germ\xc3\xa0 petit del khan Ahmad Yar Khan, educat a Karachi, que fou governador de Makran oriental fins al mar\xc3\xa7 de 1948, va dirigir la primera resist\xc3\xa8ncia nacional contra els pakistanesos, amb els partits Kalat State National Party, Baloch League, i Baloch National Workers Party. Karim es va traslladar a Afganistan i amb el suport t\xc3\xa0cit de la fam\xc3\xadlia reial se li van unir Mohamed Hussain Anka (secretari de la Baloch League i editor del setmanari Bolan Mastung), Malik Saeed Dehwar (secretari del Kalat State National Party), Qadir Bakhsh Nizamami, important membre de la Baloch League, destacats membres del Communist Party-Sind-Balochistan branch, i Maulwi Mohd Afzal, un membre del Jamiat-Ulma-e- Balochistan. Les forces del khan, formades per elements tribals, es van traslladar tamb\xc3\xa9 a la prov\xc3\xadncia afganesa de Kandahar a la regi\xc3\xb3 de Sarlath i foren l\'embri\xc3\xb3 de l\'Ex\xc3\xa8rcit d\'Alliberament Balutxi (EAB). Per\xc3\xb2 la manca de suport afgan\xc3\xa8s (i irani\xc3\xa0) i nom\xc3\xa9s les promeses de l\'URSS mai concretades, van obligar a Karim a renunciar i despr\xc3\xa9s d\'un acord amb el govern de Pakistan va retornar al pa\xc3\xads el juliol de 1948 i va dissoldre l\'EAB; poc despr\xc3\xa9s era detingut pels militars acusat de dirigir una revolta i condemnat a deu anys de pres\xc3\xb3. Despr\xc3\xa9s va fundar el Ustman Gal (Partit Popular) i va participar en la fundaci\xc3\xb3 del Partit Nacional Awami i va lluitar pol\xc3\xadticament durant anys (va morir el 1986). El 3 d\'octubre de 1952 es va fundar la Uni\xc3\xb3 d\'Estats del Balutxistan amb Kalat, Kharan i Las Bela, de la que el khan Ahmad Yar Khan, fou nomenat Khan-i Azam (una mena de President). La Uni\xc3\xb3 fou suprimida el 14 d\'octubre de 1955 i els estats que la formaven annexionats al Pakistan. Despr\xc3\xa9s es van produir revoltes balutxis, entre les quals la del 1958 dirigida pel mateix khan i pel l\xc3\xadder regional Mir Sher Muhammad Marri a la regi\xc3\xb3 de Kohlu. Aquesta rebel\xc2\xb7li\xc3\xb3 fou coneguda com el moviment Farrari i va durar fins al 1969. Va utilitzar com a bandera una de vermella amb una pantera negra al centre, fins que el 1961 es va adoptar la moderna bandera nacional balutxi. El khan va morir el 1979.'